Premiér a minister hospodárstva rokovali v Nemecku s vedením koncernu Volkswagen
Vláda prijme balíček opatrení pre celý automobilový sektor, ktorý by mal garantovať predvídateľnosť legislatívneho a podnikateľského prostredia. Predstaviteľov koncernu Volkswagen v nemeckom Wolfsburgu o tom informovali premiér Peter Pellegrini a minister hospodárstva Peter Žiga. Nemeckých partnerov ubezpečili, že slovenská vláda chce byť ich automobilke partnerom a je pripravená podporiť umiestnenie ďalších technologicky vyspelých modelov v bratislavskom závode.
P. Pellegrini prišiel z Nemecka podľa vlastných slov s veľmi dobrým pocitom. Vedenie spoločnosti podľa Pellegriniho ubezpečilo, že so závodom v Bratislave sú spokojní a plánujú tam aj ďalšiu výrobu. Slovensko chce byť pri tom, keď sa budú vyberať umiestnenia ďalšej výroby. Intenzívna diskusiu by mala preto pokračovať aj v nasledujúcich mesiacoch. Premiér zároveň skonštatoval, že má ambíciu navštíviť všetkých vlastníkov veľkých automobiliek na Slovensku. Na stretnutí hovorili aj o trende elektromobility, Slovensko má ambíciu implementovať akčný plán podpory elektromobility. Ten len v marci schválila vláda a obsahuje 15 konkrétnych opatrení. Minister hospodárstva P. Žiga informoval, že Slovensko je v rokovaniach aj s potenciálnymi výrobcami samotných batérií, žiaľ, Európa nemá vlastnú značku výrobcu batérií. SR rokuje s japonskými, juhokórejskými a čínskymi výrobcami. Šéf rezortu hospodárstva verí, že jedného z týchto výrobcov sa podarí získať na Slovensko.
TASR, SITA, Odbor komunikácie MH SR